Per Clausen (EL), 2008-05-23:
Jeg har lagt mærke til her i løbet af dagens debatter, at der har bredt sig sådan en epidemi blandt ministre.
Det er, at når de har en rigtig dårlig sag, begynder de relativt umotiveret at rose mig.
Det er selvfølgelig pænt af dem; det er altid godt - selv i de debatter, man ikke deltager i med nogen særlig stor ildhu - at blive omtalt i adskillige borgerlige ordføreres taler.
Det er rart, og det er også rart at mærke, hvordan ministeren kan inspirere de øvrige ordførere til den slags.
Men realiteten er jo, at det, jeg sagde, og som jeg selvfølgelig var glad for at ministeren syntes var rosværdigt og godt at sige, var, at når oppositionen havde fremsat nogle forslag en række gange, kunne man, hvis man havde en heldig dag, risikere, at regeringen fremsatte et forslag, der var en fortyndet udgave af det.
Det var sådan set det, jeg roste regeringen for, nemlig at man undertiden hen ad vejen var modtagelig for argumenter, således jo også i spørgsmålet om miljøzonerne, hvor nogle jo godt kan huske, at vi på opfordring af bl.a. Københavns Kommune diskuterede den sag flere gange i Folketingssalen, før regeringen fik lavet et forslag.
Man kan vel også roligt konkludere, at da regeringen så fik lavet et forslag, var det en udtyndet udgave af det, oppositionen havde foreslået tidligere.
Så på den måde er der ikke noget nyt i det, men da man jo skal være et tålmodigt menneske, synes jeg sådan set, at vi må drage den konklusion af dagens debat, at der måske engang til efteråret vil komme et forslag fra regeringen om at gøre noget ved den sundhedsskadelige luft, vi har i Danmark.
Vi må så sige, at det så vil ske.
Jeg vil bare sige til hr. Dohrmann, der forsøgte at overhale oppositionen venstre om her i dag, at det skal han være meget velkommen til.
Vi skal gøre, hvad vi kan for at følge med, hvis der kommer et forslag fra Dansk Folkeparti om, at disse filtre skal påsættes alle biler, der kører ind i Danmark.
Når hr. Dohrmann har lavet sådan et beslutningsforslag - jeg ser, at Dansk Folkeparti ikke har lavet så mange beslutningsforslag i den periode, der er gået, så man har vel lidt kræfter til at gøre det i næste periode -
skal Enhedslisten nok støtte det.
Hvis hr. Dohrmann f.eks. i forbindelse med udvalgsbehandlingen af det her forslag kommer med et forslag om, at vi skal skrive ind i en beretning, at vi gør det på den måde, er vi også med.
Så hr. Dohrmann kan være fuldstændig tryg.
Han har en sikker støtte i Enhedslisten, hvis det handler om at skærpe oppositionens miljøprofil.
Men jeg vil da godt advare imod, at man lader det bedste stå i vejen for det gode, forstået på den måde at hr. Dohrmann, når han måske opdager, at der er partier i dette Folketing, som ikke vil støtte hr. Dohrmanns radikale ideer, stemmer imod enhver forbedring.
For når han ikke kan få det, som han vil have det, vil han slet ikke have noget.
Det ville også være nyt fra Dansk Folkepartis side, vil jeg sige, for der plejer man da sådan set at være relativt nøjsom på nogle områder miljøområdet f.eks.
Jeg ved så godt, at nogle af hr. Dohrmanns partifæller tager sig dyrt betalt på andre områder, når vi snakker om indvandringspolitik og den slags, men på det her område plejer Dansk Folkeparti da at være forholdsvis afslappet og afdæmpet. Så min holdning til det her er jo, at forløbet er fuldstændig forudsigeligt.
Oppositionen kommer med et forslag.
Det afvises af Venstre og De Konservative med, at det er for vidtgående.
Venstre, De Konservative og Dansk Folkeparti vil så til efteråret komme med en bleg kopi af det, der er fremsat her.
Det kan man jo så vente på, men selv den blege kopi vil Enhedslisten stemme for, vil jeg gerne sige, for vi er ikke som hr. Dohrmann.
Vi lader ikke det bedste stå i vejen for det gode.